CELEX: 32021D1081
Language: da
Date: 2021-06-28 00:00:00
Title: Kommissionens afgørelse (EU) 2021/1081 af 28. juni 2021 om ændring af afgørelse (EU) 2018/1220 om forretningsordenen for det panel, der omhandles i artikel 143 i Europa-Parlamentets og Rådets forordning (EU, Euratom) 2018/1046

2.7.2021   
               
               
                  DA
               
               
                  Den Europæiske Unions Tidende
               
               
                  L 234/99
               
            
         KOMMISSIONENS AFGØRELSE (EU) 2021/1081
         af 28. juni 2021
         om ændring af afgørelse (EU) 2018/1220 om forretningsordenen for det panel, der omhandles i artikel 143 i Europa-Parlamentets og Rådets forordning (EU, Euratom) 2018/1046
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU, Euratom) 2018/1046 af 18. juli 2018 om de finansielle regler vedrørende Unionens almindelige budget, om ændring af forordning (EU) nr. 1296/2013, (EU) nr. 1301/2013, (EU) nr. 1303/2013, (EU) nr. 1304/2013, (EU) nr. 1309/2013, (EU) nr. 1316/2013, (EU) nr. 223/2014, (EU) nr. 283/2014 og afgørelse nr. 541/2014/EU og om ophævelse af forordning (EU, Euratom) nr. 966/2012, særlig artikel 143, stk. 4 (1), og
         ud fra følgende betragtninger:
         
                     (1)
                  
                  
                     Ved Kommissionens afgørelse (EU) 2018/1220 (2) fastsættes forretningsordenen for det panel, der er omhandlet i artikel 143 i forordning (EU, Euratom) 2018/1046.
                  
               
                     (2)
                  
                  
                     Kommissionen har fastsat den 1. juni 2021 som den dato, hvorfra Den Europæiske Anklagemyndighed påtager sig sine efterforsknings- og retsforfølgningsmæssige opgaver (3), der påhviler den i henhold til Rådets forordning (EU) 2017/1939 (4). De praktiske ordninger for et tæt samarbejde mellem panelet og Den Europæiske Anklagemyndighed bør under hensyntagen til de samarbejdsordninger, der er fastlagt mellem Europa-Kommissionen og Den Europæiske Anklagemyndighed i den aftale, der er omhandlet i artikel 103, stk. 1, i nævnte forordning, derfor fastlægges.
                  
               
                     (3)
                  
                  
                     For at sikre kontinuiteten i panelets arbejde og dermed en varig beskyttelse af Unionens finansielle interesser bør det præciseres, at formanden for panelet fortsætter sin embedsperiode, indtil den pågældende reelt afløses, eller i det mindste i de første måneder efter embedsperiodens ophør.
                  
               
                     (4)
                  
                  
                     De minimumsbetingelser for funktion eller lønklasse, der gælder for stedfortrædere for de medlemmer af panelet, som repræsenterer Europa-Kommissionen, bør bringes i overensstemmelse med dem, der gælder for de medlemmer, som repræsenterer de ansvarlige anvisningsberettigede. Med henblik herpå bør de fastsættes på det niveau, der gælder for funktionen som kontorchef eller tilsvarende.
                  
               
                     (5)
                  
                  
                     Denne afgørelse bør træde i kraft dagen efter offentliggørelsen i Den Europæiske Unions Tidende for at sikre, at det panel, der er omhandlet i artikel 143 i forordning (EU, Euratom) 2018/1046, er funktionsdygtigt.
                  
               
                     (6)
                  
                  
                     Afgørelse (EU) 2018/1220 bør derfor ændres i overensstemmelse hermed —
                  
               VEDTAGET DENNE AFGØRELSE:
         
            Artikel 1
            I afgørelse (EU) 2018/1220 foretages følgende ændringer:
            
                        1)
                     
                     
                        Artikel 2, stk. 1, affattes således:
                        
                           »1.   Panelets formand udnævnes af Kommissionen for en periode på fem år, som ikke kan forlænges, jf. artikel 143, stk. 3, i forordning (EU, Euratom) 2018/1046, efter en indkaldelse af interessetilkendegivelser. Formandens embedsperiode løber fra det tidspunkt, som er fastsat i udnævnelsesdokumentet. Denne afgørelse offentliggøres i C-udgaven af Den Europæiske Unions Tidende.
                           Ved embedsperiodens ophør forbliver formanden, hvis det er nødvendigt af hensyn til panelets arbejde, i embedet, indtil den pågældende afløses. Denne periode må ikke overstige seks måneder.«
                        
                     
                  
                        2)
                     
                     
                        Artikel 5, stk. 1, affattes således:
                        
                           »1.   Direktøren for den centrale finanstjeneste i Generaldirektoratet for Budget er et af de to faste medlemmer af panelet, der repræsenterer Kommissionen, jf. artikel 143, stk. 2, litra b), i forordning (EU, Euratom) 2018/1046. Generaldirektøren for budget udpeger en stedfortræder for dette faste medlem blandt tjenestemænd, der som minimum udøver funktionen som kontorchef eller tilsvarende.
                           Generaldirektøren for budget udpeger personligt det andet faste medlem, der repræsenterer Kommissionen, blandt de tjenestemænd i Kommissionen, der som minimum er indplaceret i lønklasse AD14. Generaldirektøren for budget udpeger en stedfortræder for dette faste medlem blandt tjenestemænd, der som minimum udøver funktionen som kontorchef eller tilsvarende.«
                        
                     
                  
                        3)
                     
                     
                        Artikel 6, stk. 3 og 4, affattes således:
                        
                           »3.   I sager, hvor anmodningen fra den henvisende myndighed bl.a. bygger på oplysninger fra Det Europæiske Kontor for Bekæmpelse af Svig (OLAF), deltager repræsentanten herfor i panelets møder og i mundtlige og skriftlige procedurer. Vedkommende fremsætter bemærkninger efter anmodning fra formanden.
                           I sager, hvor anmodningen fra den henvisende myndighed helt eller delvis bygger på oplysninger fra Den Europæiske Anklagemyndighed, foregår sidstnævntes videregivelse af oplysninger og deltagelse som observatør i overensstemmelse med bestemmelserne i den aftale, der er omhandlet i artikel 103, stk. 1, i Rådets forordning (EU) 2017/1939.
                        
                        
                           4.   I forbindelse med behandlingen af andre sager kan OLAF af formanden anmodes om at afgive oplysninger eller udtalelser. Den Europæiske Anklagemyndighed kan også efter anmodning fra formanden anmodes om at afgive oplysninger eller udtalelser i overensstemmelse med bestemmelserne i den aftale, der er omhandlet i artikel 103, stk. 1, i Rådets forordning (EU) 2017/1939.«
                        
                     
                  
                        4)
                     
                     
                        Følgende artikel indsættes:
                        
                           »Artikel 9a
                           Samarbejde med Den Europæiske Anklagemyndighed
                           De nærmere bestemmelser for samarbejdet med Den Europæiske Anklagemyndighed fastlægges i den aftale, der er omhandlet i artikel 103, stk. 1, i Rådets forordning (EU) 2017/1939.«
                        
                     
                  
                        5)
                     
                     
                        Artikel 10, stk. 4, affattes således:
                        
                           »4.   Anmodningen om en henstilling skal indeholde alle de oplysninger, der kræves i henhold til artikel 142, stk. 3, i forordning (EU, Euratom) 2018/1046. Den skal også indeholde de øvrige oplysninger, der er omhandlet i samme forordnings artikel 136, herunder eventuelle rapporter fra OLAF, samt oplysninger fremsendt af Den Europæiske Anklagemyndighed, så der kan træffes passe passende foranstaltninger til beskyttelse af Unionens finansielle interesser. Den skal omfatte et behørigt udfyldt oplysningsskema.«
                        
                     
                  
                        6)
                     
                     
                        Artikel 26 affattes således:
                        
                           »Artikel 26
                           Meddelelse af udtalelsen og henstillingen
                           Panelet meddeler straks udtalelsen til den henvisende myndighed, den ansvarlige anvisningsberettigede og observatørerne. Hvis Den Europæiske Anklagemyndighed indbydes som observatør, finder bestemmelserne i den aftale, der er omhandlet i artikel 103, stk. 1, i Rådets forordning (EU) 2017/1939, anvendelse.«
                        
                     
                  
         
            Artikel 2
            Ikrafttræden og offentliggørelse
            Denne afgørelse træder i kraft dagen efter offentliggørelsen i Den Europæiske Unions Tidende.
         
         
            Udfærdiget i Bruxelles, den 28. juni 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 298 af 26.10.2012, s. 1.
         
            (2)  Kommissionens afgørelse (EU) 2018/1220 af 6. september 2018 om forretningsordenen for det panel, der omhandles i artikel 143 i Europa-Parlamentets og Rådets forordning (EU, Euratom) 2018/1046 (EUT L 226 af 7.9.2018, s. 7).
         
            (3)  Kommissionens gennemførelsesafgørelse (EU) 2021/856 af 25. maj 2021 om fastsættelse af den dato, hvorfra Den Europæiske Anklagemyndighed påtager sig sine efterforsknings- og retsforfølgningsmæssige opgaver (EUT L 188 af 28.5.2021, s. 100).
         
            (4)  Rådets forordning (EU) 2017/1939 af 12. oktober 2017 om gennemførelse af et forstærket samarbejde om oprettelse af en europæisk anklagemyndighed (»EPPO«) (EUT L 283 af 30.10.2017, s. 1).